钦定古今图书集成/明伦汇编/氏族典/第341卷 > 刘子华
## 钦定古今图书集成/明伦汇编/氏族典/第341卷 > 刘子华

按《万姓统谱》：“子华字昭甫。明《春秋》，工为诗词。洪武初，
以明经荐。太祖御奉天门召见，命赋《开平王常遇春
挽诗》”，子华即承诏赋诗，少选而成。其诗“挥戈十载定
河山，忽报星沈易水湾。马首西风旌斾卷，天涯落日
凯歌还。功成楚汉兴亡际，名在彭韩伯仲间。圣主思
功心独苦，黄金直欲铸真颜。”大称旨，授大兴同知，改
青州推官，政绩懋著。子仕谔，郡学生，未弱冠领乡荐。
及廷对，太祖览其策曰：“有用之才也。”乃赐进士及第，
授翰林院编修。